ศูนย์แสดงสินค้าปักกิ่ง

ศูนย์แสดงสินค้าปักกิ่ง  ก่อตั้งขึ้นใน ค.ศ. 1954 เพื่อเป็นสถานที่จัดนิทรรศการที่ครอบคลุมในปักกิ่ง ประเทศจีน สร้างขึ้นในสถาปัตยกรรมจีน-โซเวียตที่ได้รับความนิยมในทศวรรษ 1950 ศูนย์แสดงสินค้าปักกิ่งประกอบด้วยห้องจัดนิทรรศการขนาดใหญ่ 3 ห้อง รวมถึงพิพิธภัณฑ์อีกหลายแห่ง
ศูนย์แสดงสินค้าปักกิ่งมีโรงละคร  ขนาด 1,000 ที่นั่ง โดยมีการแสดงที่หลากหลาย ทั้งละครเวทีจีน โอเปร่าและบัลเลต์ทั้งแบบตะวันตกและแบบจีน รวมถึงละครเพลงและคอนเสิร์ตร็อก นอกจากนี้ยังมีภัตตาคารมอสโก ซึ่งเป็นหนึ่งในร้านอาหารตะวันตกแห่งแรกในประเทศจีน
ประวัติศาสตร์.
มิตรภาพจีน-โซเวียต.
เดิมสถานที่แห่งนี้เคยรู้จักกันในชื่อศูนย์แสดงสินค้าโซเวียต สร้างขึ้นโดยสถาปนิกชาวโซเวียตเพื่อส่งเสริมมิตรภาพระหว่างจีน-โซเวียต แนวคิดนี้ถูกเสนอขึ้นเป็นครั้งแรกโดยหลี่ ฟู่ชุน นักการเมืองชาวจีน เพื่อเป็นส่วนหนึ่งของความพยายามที่จะแสดงให้เห็นถึงความทันสมัยของสหภาพโซเวียต นอกจากนี้ ยังมีการสร้างศูนย์แสดงสินค้าอีกสามแห่งขึ้นในเซี่ยงไฮ้ กว่างโจว และอู่ฮั่น ภายในงาน นอกจากจะมีการจัดแสดงหอแสดงเทคโนโลยีอุตสาหกรรมของโซเวียตแล้ว ยังมีการจัดแสดงภาพวาด บัลเลต์ และอาหารของโซเวียตอีกด้วย นักการเมืองชาวจีนอย่างเหมา เจ๋อตงและหลิว เช่าฉีต่างรู้สึกยินดีกับนิทรรศการนี้ โดยมองว่าเป็นคำมั่นสัญญาว่าประเทศจีนที่ยังคงเป็นชนบทจะได้รับอุตสาหกรรมวิวัฒน์ในระดับเดียวกับสหภาพโซเวียต
สำหรับชาวจีนจำนวนมาก ศูนย์แสดงสินค้าเป็นครั้งแรกที่พวกเขาได้เห็นเทคโนโลยีสมัยใหม่และวัฒนธรรมตะวันตกนอกเหนือจากที่เคยเห็นในสื่อ และในปีแรกของการจัดนิทรรศการทั้งหมด มีผู้เข้าชมมากกว่า 11 ล้านคนจากสถานที่จัดงานสี่แห่ง ในช่วงทศวรรษ 1950 ผู้คนจะมารวมตัวกันที่ศูนย์แสดงสินค้าเพื่อเฉลิมฉลองโอกาสสำคัญ เช่น การสำเร็จการศึกษาจากวิทยาลัยหรืองานแต่งงาน ในช่วงเวลาที่นักศึกษาจำนวนมากต้องการศึกษาต่อในสหภาพโซเวียต ผู้ที่ได้รับคัดเลือกให้ไปศึกษาต่อต่างประเทศจะเดินทางมาที่ศูนย์นิทรรศการเพื่อเป็นที่ระลึกถึงการเริ่มต้นการเดินทางของพวกเขา ใจกลางศูนย์นิทรรศการมีโรงละครกลางแจ้งซึ่งคณะนักแสดงจากสหภาพโซเวียตจะมาแสดงสวอนเลก ซึ่งเป็นการแสดงบัลเลต์ครั้งแรกสำหรับชาวจีนจำนวนมาก และรูปแบบของบัลเลต์โซเวียตก็ส่งผลกระทบอย่างมากต่อวงการบัลเลต์ของจีน ในช่วงที่ความสัมพันธ์จีน-โซเวียตแน่นแฟ้นที่สุดในทศวรรษ 1950 การร้องเพลงรัสเซีย เช่น เพลง Moscow Nights และ Katyusha การเรียนหีบเพลงรัสเซีย การไปเล่นสเกตน้ำแข็งที่ลานสเกตฉือช่าไห่ และการเล่นหมากรุกถือเป็นแฟชั่น ผู้คนมองว่านี่เป็นหนทางที่จะส่งเสริมมิตรภาพและความเข้าใจกับสหภาพโซเวียต โดยมีความฝันที่จะบรรลุความเป็นปึกแผ่นของคอมมิวนิสต์สากล
ตามภารกิจของศูนย์ที่ต้องการแนะนำวัฒนธรรมโซเวียตให้คนจีนได้รู้จัก ภัตตาคารมอสโกซึ่งเป็นส่วนหนึ่งของศูนย์ได้ให้บริการอาหารรัสเซียทั่วไป เช่น ซุปบอชช์และโซลยันกา ด้วยราคาที่สูงและอาหารที่แปลกใหม่ การรับประทานอาหารที่นี่จึงกลายเป็นสัญลักษณ์แสดงสถานะสำหรับหนุ่มสาวหลายคน ซึ่งพวกเขาจะเก็บเงินเป็นเวลาหลายเดือนเพื่อพาคู่รักไปออกเดตที่นั่น ภัตตาคารยังเป็นสถานที่จัดงานเลี้ยงของรัฐหลายงาน และยังจัดเลี้ยงสำหรับงานส่วนใหญ่ของสถานทูตโซเวียตอีกด้วย
ความแตกแยกจีน-โซเวียตและการปฏิวัติวัฒนธรรม.
ด้วยความแตกแยกระหว่างจีน-โซเวียตและการปฏิวัติวัฒนธรรม ศูนย์แสดงสินค้าโซเวียตจึงถูกเปลี่ยนชื่อเป็นศูนย์แสดงสินค้าปักกิ่ง ภัตตาคารมอสโกถูกเปลี่ยนชื่อเป็นภัตตาคารปักกิ่งและถูกปรับเปลี่ยนให้เป็นโรงอาหารที่ให้บริการเฉพาะอาหารจีน การนำเข้าวัฒนธรรมรัสเซียถูกสั่งห้าม ความพยายามทางสถาปัตยกรรมของชาติ เช่น สิบมหาอาคาร ได้พัฒนาสไตล์ที่ทันสมัยโดยมีลักษณะจีนดั้งเดิมแทน และอาคารที่สร้างโดยโซเวียตหลายแห่งก็ถูกรื้อถอนออกไปซึ่งเป็นส่วนหนึ่งของกระบวนการนี้ อย่างไรก็ตาม ศูนย์แสดงสินค้าปักกิ่งรอดพ้นจากชะตากรรมของการถูกรื้อถอนนี้
ปัจจุบัน.
หลังการปฏิรูปและเปิดประเทศ สถานที่จัดงานได้เปิดทำการอีกครั้ง โดยภัตตาคารมอสโกได้กลับมาใช้ชื่อเดิมและเปิดดำเนินการตามปกติ แม้ศูนย์แสดงสินค้าปักกิ่งจะยังคงใช้ชื่อใหม่เดิม ขณะที่ศูนย์แสดงสินค้าแห่งนี้ยังคงเป็นที่รู้จักในเรื่องของประวัติศาสตร์อันน่ารำลึกและประวัติศาสตร์ทางการเมือง แต่ปัจจุบันห้องนิทรรศการได้ถูกใช้จัดงานที่หลากหลายโดยองค์การเอกชน เช่น การจัดแสดงงานศิลปะ
เชิงอรรถ.
<templatestyles src="Reflist/styles.css" />